SPOROČILO KOMISIJE

Objava skupnega števila pravic v obtoku v letu 2021 za namene rezerve za stabilnost trga v okviru sistema EU za trgovanje z emisijami, vzpostavljenega z Direktivo 2003/87/ES, in števila nedodeljenih pravic za obdobje 2013–2020

(2022/C 195/02)

1. UVOD

Leta 2015 sta Svet in Evropski parlament sprejela sklep o vzpostavitvi rezerve za stabilnost trga (1) v okviru sistema EU za trgovanje z emisijami (ETS), vzpostavljenega z Direktivo 2003/87/ES (2). Rezerva za stabilnost trga je začela delovati januarja 2019. Njen namen je preprečiti, da bi trg ogljika EU deloval z velikim strukturnim presežkom pravic, saj je s tem povezano tveganje, da EU ETS ne bi mogel zagotoviti potrebnega signala za naložbe, da bi na stroškovno učinkovit način dosegli cilj zmanjšanja emisij EU. Njen namen je tudi povečati odpornost EU ETS v povezavi z neravnovesji med ponudbo in povpraševanjem, da bi lahko trg ogljika EU deloval na urejen način.

Sklep določa, da od leta 2017 dalje Komisija vsako leto do 15. maja objavi skupno število pravic v obtoku. Ta številka določa, ali bi bilo treba nekatere pravice, ki naj bi se prodale na dražbi, vključiti v rezervo ali pa bi jih bilo treba iz rezerve sprostiti.

Komisija je 12. maja 2021 objavila skupno število pravic v obtoku v letu 2020, ki je znašalo približno 1,58 milijarde pravic (3). Za vključitev v rezervo za obdobje od 1. septembra 2021 do 31. avgusta 2022 je bilo namenjenih 378 905 382 pravic.

To sporočilo je šesta objava za namene rezerve za stabilnost trga in zadeva leto 2021. Vsebuje skupno število pravic v obtoku in podrobno razlago, kako je bilo to število izračunano v skladu s členom 1(4) Sklepa (EU) 2015/1814. S to objavo bo določeno število pravic, ki bodo vključene v rezervo od septembra 2022 do avgusta 2023.

2. DELOVANJE REZERVE ZA STABILNOST TRGA

Rezerva za stabilnost trga deluje samodejno, kadar je skupno število pravic v obtoku zunaj vnaprej določenega razpona. Pravice se v skladu s členom 1(5) Sklepa (EU) 2015/1814 dodajo v rezervo, če skupno število pravic v obtoku presega zgornjo mejo 833 milijonov pravic. Pravice se v skladu s členom 1(6) Sklepa (EU) 2015/1814 iz rezerve sprostijo, če je skupno število pravic v obtoku manjše od 400 milijonov pravic. V praktičnem smislu se pravice v rezervo dodajo z zmanjšanjem količin pravic za prodajo na dražbi in se iz rezerve sprostijo s prodajo 100 milijonov več pravic na dražbi v prihodnosti.

Objava skupnega števila pravic v obtoku, na podlagi katerega se bodo pravice v rezervo dodajale ali iz nje sproščale, je zato ključni element za delovanje rezerve.

V okviru zadnje velike revizije EU ETS (4) so bile v delovanje rezerve za stabilnost trga uvedene pomembne spremembe. V obdobju 2019–2023 je odstotek skupnega števila pravic v obtoku, ki določa število pravic, vključenih v rezervo, če se preseže zgornja meja 833 milijonov pravic, začasno podvojen z 12 % na 24 %, kot je določeno v zadnjem stavku prvega pododstavka člena 1(5) Sklepa 2015/1814. Poleg tega od leta 2023 število pravic iz rezerve za stabilnost trga, ki presega obseg količine pravic za prodajo na dražbi za predhodno leto, ne bo več veljavno.

V skladu s členom 1(5) Sklepa (EU) 2015/1814 se bo zato na podlagi tega sporočila 24 % (5) skupnega števila pravic v obtoku vključilo v rezervo v dvanajstmesečnem obdobju, ki se začne 1. septembra 2022. Ustrezna količina bo odšteta od količin za prodajo na dražbi držav članic in treh držav EGP-EFTA ter Združenega kraljestva v zvezi s proizvodnjo električne energije na Severnem Irskem v skladu z njihovimi deleži na dražbi. V tem okviru se opozarja, da se v skladu z drugim pododstavkom člena 1(5) Sklepa (EU) 2015/1814 do 31. decembra 2025 pravice, ki se prerazporedijo zaradi solidarnosti in rasti znotraj Unije, ne upoštevajo pri določitvi ustreznih deležev.

3. ŠTEVILO NEDODELJENIH PRAVIC ZA OBDOBJE 2013–2020

V obdobju 2013–2020 upravljavcem zaradi treh različnih razlogov niso bile dodeljene vse pravice, ki so bile prvotno načrtovane za brezplačno dodelitev:

1. neuporabljene pravice iz rezerve za nove udeležence;

2. zmanjšanje dejavnosti (zaprtje, delno prenehanje delovanja, znatno zmanjšanje zmogljivosti);

3. pravice, ki v skladu s členom 10a(5) Direktive 2003/87/ES niso bile dodeljene, ker so izračuni temeljili na predpostavki, da se lahko šteje, da za naprave obstaja tveganje premestitve emisij CO2, medtem ko v praksi ni bilo tako.

Nedodeljene pravice se vključijo v rezervo za stabilnost trga v skladu s členom 1(3) Sklepa (EU) 2015/1814 ali pa se vključijo v rezervo za nove udeležence za obdobje 2021–2030 v skladu s prvim stavkom člena 10a(7) Direktive 2003/87/ES.

Število nedodeljenih pravic, ki bodo vključene v rezervo za stabilnost trga in v rezervo za nove udeležence v obdobju 2021–2030, je:

— v rezervo za stabilnost trga v skladu s členom 1(3) Sklepa (EU) 2015/1814, bo vključenih 886 806 455 nedodeljenih pravic. To je vsota 301 801 477 nedodeljenih pravic iz rezerve za nove udeležence iz obdobja 2013–2020 v skladu s členom 10a(7) Direktive 2003/87/ES in 585 004 978 nedodeljenih pravic zaradi zmanjšane dejavnosti v skladu s členom 10a(19) in (20) Direktive 2003/87/ES (tj. zaprtje, delno prenehanje delovanja ali znatno zmanjšanje zmogljivosti);

— v rezervo za nove udeležence v obdobju 2021–2030 v skladu s prvim stavkom člena 10a(7) Direktive 2003/87/ES, bo vključenih 131 289 138 nedodeljenih pravic. To število je rezultat, ki je bil dobljen tako, da se je od 156 289 138 nedodeljenih pravic zaradi sprememb statusa izpostavljenosti tveganju premestitve emisij CO2 naprav odštelo 25 milijonov pravic, prihranjenih za Grčijo v skladu s členom 10a(9) Direktive 2003/87/ES.

4. SKUPNO ŠTEVILO PRAVIC V OBTOKU

V skladu s členom 1(4) Sklepa (EU) 2015/1814 je skupno število pravic v obtoku „skupno število pravic, izdanih v obdobju od 1. januarja 2008, vključno s številom pravic, ki so bile v navedenem obdobju izdane na podlagi člena 13(2) Direktive 2003/87/ES, ter pravic do uporabe mednarodnih dobropisov, ki jih naprave uveljavljajo v okviru EU ETS v zvezi z emisijami do 31. decembra danega leta, od katerega se odštejejo skupne tone preverjenih emisij naprav v okviru EU ETS med 1. januarjem 2008 in 31. decembrom danega leta, vse pravice, ki so bile ukinjene v skladu s členom 12(4) Direktive 2003/87/ES, in število pravic v rezervi.“

Če povzamemo, skupno število pravic v obtoku, ki so pomembne za polnjenje in sproščanje rezerve za stabilnost trga, se izračuna po naslednji enačbi:

skupno število pravic v obtoku = ponudba – (povpraševanje + pravice v rezervi za stabilnost trga).

Skupno število pravic v obtoku določajo trije različni elementi: prvič, ponudba pravic od 1. januarja 2008, drugič, povpraševanje po pravicah (število predanih in ukinjenih pravic), ter tretjič, imetja rezerve.

V skladu s členom 10(1) Direktive 2003/87/ES je rezerva za stabilnost trga povezana s pravicami za nepremične naprave, zato se pravice za letalstvo in preverjene emisije iz letalstva v tem kontekstu ne upoštevajo.

4.1. Ponudba

Ponudbo pravic na trgu določa več različnih elementov:

— pravice, shranjene (6) iz obdobja 2008–2012 EU ETS;

— pravice, ki so bile brezplačno dodeljene med 1. januarjem 2013 in 31. decembrom 2021, vključno s pravicami, dodeljenimi iz rezerve za nove udeležence;

— pravice, ki napravam niso bile dodeljene v skladu s členom 10a(7), (19) in (20) Direktive 2003/87/ES, ki so bile v skladu s členom 1(3) Sklepa (EU) 2015/1814 (7) vključene v rezervo za stabilnost trga v letu 2020: — od teh količin je treba odšteti 50 milijonov nedodeljenih pravic, prodanih na dražbi za sklad za inovacije v skladu s členom 10a(8) (8) Direktive 2003/87/ES; — na začetku leta 2021 je bilo v skladu s členom 10a(7) Direktive 2003/87/ES iz rezerve za stabilnost trga v rezerve za nove udeležence za obdobje 2021–2030 prenesenih 200 milijonov pravic;

— pravice, izdane za prodajo na dražbi med 1. januarjem 2013 (9) in 31. decembrom 2021: — tem količinam je treba prišteti 7 213 787 pravic, uporabljenih za prilagodljivost v letu 2021, kot je določeno v členu 6(2) Uredbe (EU) 2018/842 Evropskega parlamenta in Sveta (10);

— pravice, ki so bile v obdobju 2014–2016 odštete od količin pravic za prodajo na dražbi, in pravice, ki so bile odštete od količin za prodajo na dražbi od leta 2019 do leta 2021 v skladu s prejšnjimi sporočili Komisije (11),

— pravice, ki jih je Evropska investicijska banka monetizirala za namene programa „NER300“,

— pravice do mednarodnih dobropisov, ki jih naprave uveljavljajo v zvezi z emisijami do 31. decembra 2020. Pravice do mednarodnih dobropisov se z obdobjem 2021–2030 ne morejo več uporabljati.

Iz obdobja 2008–2012 EU ETS je bilo shranjenih 1 749 540 826 pravic (12). Ta „skupna količina shranjenih pravic“ predstavlja skupno število pravic, ki so bile izdane v obdobju 2008–2012 EU ETS in niso bile predane zaradi kritja preverjenih emisij ali ukinjene. Za namen določitve skupnega števila pravic v obtoku tako predstavlja število pravic ETS, ki so bile v obtoku na začetku obdobja 2013–2020 EU ETS, tj. 1. januarja 2013, in se kot taka upošteva pri izračunu.

Med 1. januarjem 2013 in 31. decembrom 2021 je bilo vključno s pravicami, dodeljenimi iz rezerve za nove udeležence, brezplačno dodeljenih 7 141 195 439 pravic (13).

V skladu s členom 10a(7) Direktive 2003/87/ES napravam ni bilo dodeljenih 301 801 477 pravic. Od te količine je treba odšteti 50 milijonov pravic, prodanih na dražbi za sklad za inovacije.

V skladu s členom 10a(19) in (20) Direktive 2003/87/ES napravam ni bilo dodeljenih 585 004 978 pravic.

200 milijonov pravic je bilo iz rezerve za stabilnost trga prenesenih v rezervo za nove udeležence.

V skladu s poročili o dražbah prek skupnega dražbenega sistema in ustreznih samostojnih dražbenih sistemov (14) je bilo med 1. januarjem 2013 in 31. decembrom 2021 na dražbi, vključno s t. i. zgodnjimi dražbami, prodanih 6 598 419 287 pravic.

K tej količini se je na podlagi člena 6(2) Uredbe (ES) 2018/842 prištelo 7 213 787 pravic.

V skladu s členom 1(2) Sklepa (EU) 2015/1814 je bilo v obdobju 2014–2016 od količin pravic za prodajo na dražbi odštetih 900 000 000 pravic.

Od količin za prodajo na dražbi je bilo od leta 2019 do leta 2021 v skladu s prejšnjimi sporočili Komisije (15) odštetih 1 095 875 607 pravic.

Evropska investicijska banka je monetizirala 300 000 000 pravic za namene programa NER300 (16).

Upravičenost do mednarodnih dobropisov, ki jih naprave uveljavljajo v zvezi z emisijami do 31. decembra 2020, ustreza 497 248 017 (17).

4.2. Povpraševanje

Povpraševanje sestavljajo skupne preverjene emisije naprav med 1. januarjem 2013 (18) in 31. decembrom 2021, ki znašajo 14 836 567 505 ton (19), ter pravice, ki so bile v istem obdobju ukinjene, kar predstavlja 621 882 pravic.

4.3. Imetja rezerve za stabilnost trga

V skladu s členom 1(2) Sklepa (EU) 2015/1814 je bilo 900 milijonov pravic, ki so bile v obdobju 2014–2016 odštete od količin pravic za prodajo na dražbi, vključenih v rezervo, ko je začela delovati 1. januarja 2019.

V skladu s prejšnjimi sporočili Komisije (20) je bilo v obdobju od 1. januarja 2019 do 31. decembra 2020 v rezervo vključenih 772 749 992 pravic.

V skladu s Sporočilom Komisije z dne 8. maja 2020 (21) je bilo v obdobju od 1. januarja 2021 do 31. avgusta 2021 v rezervo vključenih 196 823 820 pravic.

V skladu s Sporočilom Komisije z dne 12. maja 2021 je bilo v obdobju od 1. septembra 2021 do 31. decembra 2021 v rezervo vključenih 126 301 795 pravic.

V skladu s členom 1(3) Sklepa (EU) 2015/1814 je bilo konec leta 2020 v rezervo dodanih 301 801 477 pravic, kar ustreza številu nedodeljenih pravic v skladu s členom 10a(7) Direktive 2003/87/ES. Konec leta 2020 je bilo v rezervo dodanih 585 004 978 pravic, kar ustreza številu nedodeljenih pravic v skladu s členom 10a(19) in (20) Direktive 2003/87/ES. V rezervo za stabilnost trga je bilo konec leta 2020 dodanih skupaj 886 806 455 nedodeljenih pravic, kot je pojasnjeno v delu 3 tega sporočila.

V skladu s členom 10a(8) Direktive 2003/87/ES so bila imetja rezerve za stabilnost trga znižana za 50 milijonov pravic, ki so bile leta 2020 prodane na dražbi za sklad za inovacije.

V skladu s členom 10a(7) Direktive 2003/87/ES so bila imetja rezerve za stabilnost trga znižana za 200 milijonov pravic, ki so bile vključene v rezervo za nove udeležence.

V obdobju do 31. decembra 2021 je bilo torej v rezervi 2 632 682 071 pravic.

4.4. Skupno število pravic v obtoku

Glede na navedeno je v obtoku skupaj 1 449 214 182 pravic.

5. ZAKLJUČEK

V skladu s Sklepom (EU) 2015/1814 bo v dvanajstmesečnem obdobju od 1. septembra 2022 do 31. avgusta 2023 v rezervo za stabilnost trga vključenih skupaj 347 811 404 pravic.

Naslednja objava, v kateri bo določeno polnjenje rezerve od septembra 2023 do avgusta 2024, bo sledila maja 2023.

Pregled

Ponudba a) shranjene pravice iz obdobja 2008–2012 1 749 540 826 b) pravice, ki so bile brezplačno dodeljene med 1. januarjem 2013 in 31. decembrom 2021, vključno iz rezerve za nove udeležence 7 141 195 439 c) nedodeljene pravice v skladu s členom 10a(7), (19) in (20) Direktive 2003/87/ES 886 806 455 d) pravice, odštete od c) za namene prodaje na dražbi leta 2020 za sklad za inovacije –50 000 000 e) pravice, odštete od c) in dodeljene v rezervo za nove udeležence v letu 2021 – 200 000 000 f) skupno število pravic, ki so bile med 1. januarjem 2013 in 31. decembrom 2021 prodane na dražbi, vključno s t. i. zgodnjimi dražbami 6 598 419 287 g) pravice, ki so bile v skladu z Uredbo (EU) 2018/842 uporabljene za prilagodljivost 7 213 787 h) pravice, ki so bile v obdobju 2014–2016 odštete od količin pravic za prodajo na dražbi 900 000 000 i) pravice, ki so bile v obdobju 2019–2021 odštete od količin pravic za prodajo na dražbi na podlagi prejšnjih sporočil Komisije 1 095 875 607 j) število pravic, ki jih je Evropska investicijska banka monetizirala za namene programa NER300 300 000 000 k) pravice do mednarodnih dobropisov, ki jih naprave uveljavljajo v zvezi z emisijami do 31. decembra 2020. 497 248 017 Vsota (ponudba) 18 919 085 631 Povpraševanje (a) tone preverjenih emisij naprav v okviru EU ETS med 1. januarjem 2013 in 31. decembrom 2021 14 836 567 505 (b) pravice, ki so bile do 31. decembra 2021 ukinjene v skladu s členom 12(4) Direktive 2003/87/ES 621 882 Vsota (povpraševanje) 14 837 189 387 Imetja rezerve za stabilnost trga Število pravic v rezervi 2 632 682 071 Skupno število pravic v obtoku 1 449 214 182

(1) Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (UL L 264, 9.10.2015, str. 1).

(2) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).

(3) Sporočilo Komisije C/2021/3266 (UL C 187, 17.5.2021, str. 3).

(4) Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).

(5) Kar predstavlja 2 % na mesec.

(6) Pravice, izdane v obdobju 2008–2012 EU ETS, ki niso bile predane za kritje preverjenih emisij ali ukinjene, so bile „shranjene“ za uporabo na začetku tretjega obdobja trgovanja (2013–2020) EU ETS. Te pravice so bile izbrisane, hkrati pa je bilo v obdobju 2013–2020 ustvarjeno enako število pravic. Zato to število predstavlja točno število pravic ETS v obtoku na začetku obdobja 2013–2020 EU ETS. Glej https://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121, točka „Kaj je shranjevanje?“.

(7) Člen 1(3) Sklepa (EU) 2015/1814 določa: „Pravice, ki se ne dodelijo napravam na podlagi člena 10a(7) Direktive 2003/87/ES, in pravice, ki se ne dodelijo napravam zaradi uporabe člena 10a(19) in (20) navedene direktive, se vključijo v rezervo leta 2020.“

(8) Člen 10a(8) Direktive 2003/87/ES določa: „Poleg tega 50 milijonov nedodeljenih pravic iz rezerve za stabilnost trga dopolnjuje vse preostale prihodke od 300 milijonov pravic, ki so na voljo v obdobju 2013–2020 v skladu s Sklepom Komisije 2010/670/EU, in se jih porabi v ustreznem trenutku za [sklad za inovacije]“.

(9) Ta številka vključuje t. i. zgodnje dražbe, tj. pravice, veljavne za obdobje 2013–2020, ki so bile prodane na dražbi pred 1. januarjem 2013.

(10) Uredba (EU) 2018/842 Evropskega parlamenta in Sveta z dne 30. maja 2018 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma ter o spremembi Uredbe (EU) št. 525/2013 (UL L 156, 19.6.2018, str. 26).

(11) Sporočila Komisije z dne 15. maja 2018 C(2018)2801 (UL C 169, 16.5.2018, str. 3), 14. maja 2019 C(2019)3288 (UL C 167, 16.5.2019, str. 5), 8. maja 2020 C(2020)2835 (UL C 164, 13.5.2020, str. 17) in 12. maja 2021 C(2021)3266 (UL C 187, 17.5.2021, str. 3).

(12) Glej poročilo o trgu ogljika iz leta 2015; COM (2015) 576.

(13) Na podlagi izvlečka iz evidence transakcij EU (EUTL) z dne 1. aprila 2022.

(14) Na voljo na: https://www.eex.com/en/markets/environmental-markets/eu-ets-auctions in https://www.theice.com/marketdata/reports/148.

(15) Glej opombo 11 zgoraj.

(16) Prva tranša v višini 200 milijonov pravic (prodana v letih 2011 in 2012) in druga tranša v višini 100 milijonov pravic (prodana v letih 2013 in 2014); za več podrobnosti glej

https://ec.europa.eu/clima/system/files/2016-11/summary_report_ner300_monetisation_en.pdf.

(17) Na podlagi izvlečka iz EUTL z dne 1. aprila 2022.

(18) V zvezi s preverjenimi emisijami v obdobju 2008–2012 glej pojasnila glede skupne količine shranjenih pravic (oddelek 3.1).

(19) Skupne preverjene emisije temeljijo na izvlečku iz EUTL z dne 1. aprila 2022, da bi se upoštevale preverjene emisije, ki so bile sporočene do 31. marca 2022. Emisije, ki so bile sporočene po tem datumu, v tem skupnem znesku torej niso upoštevane.

(20) Glej opombo 20 zgoraj.

(21) Glej opombo 21 zgoraj.